ประกาศกระทรวงแรงงาน เรื่อง การประสบอันตรายหรือเจ็บป่วยอย่างอื่นซึ่งรุนแรงและเรื้อรัง พ.ศ. 2549
ประกาศกระทรวงแรงงาน
ประกาศกระทรวงแรงงาน
เรื่อง
การประสบอันตรายหรือเจ็บป่วยอย่างอื่นซึ่งรุนแรงและเรื้อรัง
พ.ศ.
๒๕๔๙
 

โดยที่เป็นการสมควรกำหนดลักษณะการประสบอันตราย หรือเจ็บป่วยอย่างอื่นซึ่งรุนแรงและเรื้อรัง เพื่อประโยชน์ในการพิจารณาจ่ายค่ารักษาพยาบาลแก่ลูกจ้างตามความเหมาะสม

อาศัยอำนาจตามความในมาตรา ๖ แห่งพระราชบัญญัติเงินทดแทน
พ.ศ. ๒๕๓๗ และข้อ ๓ (๗) แห่งกฎกระทรวงกำหนดอัตราค่ารักษาพยาบาลที่ให้นายจ้างจ่ายตามพระราชบัญญัติเงินทดแทน
พ.ศ. ๒๕๓๗ พ.ศ. ๒๕๔๘ กระทรวงแรงงานจึงออกประกาศไว้ ดังต่อไปนี้

ข้อ ๑ ประกาศนี้เรียกว่า ประกาศกระทรวงแรงงาน
เรื่อง การประสบอันตรายหรือเจ็บป่วยอย่างอื่นซึ่งรุนแรงและเรื้อรัง พ.ศ. ๒๕๔๙

ข้อ ๒ การประสบอันตรายหรือเจ็บป่วยอย่างอื่นซึ่งรุนแรงและเรื้อรัง
มีลักษณะดังต่อไปนี้
๒.๑ บาดเจ็บรุนแรงของอวัยวะมากกว่าหนึ่งระบบ และได้รับการผ่าตัดแก้ไขอย่างน้อยสองแห่ง
ทำให้ต้องนอนพักรักษาตัวอยู่ในโรงพยาบาล
๒.๒ บาดเจ็บหรือเจ็บป่วยรุนแรงจำเป็นต้องพักรักษาตัวในหอผู้ป่วยหนักใช้เครื่องช่วยหายใจไม่น้อยกว่าห้าวัน
๒.๓ บาดเจ็บหรือเจ็บป่วยรุนแรงจำเป็นต้องพักรักษาตัวในหอผู้ป่วยหนักไม่น้อยกว่าสิบวัน
๒.๔ บาดเจ็บหรือเจ็บป่วยรุนแรงจำเป็นต้องได้รับการรักษาโดยการผ่าตัดและเกิดภาวะแทรกซ้อนที่ต้องได้รับการผ่าตัดแก้ไขหรือรักษาทางยาต่อเนื่องไม่น้อยกว่ายี่สิบวัน
๒.๕ บาดเจ็บที่ส่วนหลังของดวงตา และได้รับการผ่าตัดแก้ไขมากกว่าหนึ่งครั้งทำให้ต้องนอนพักรักษาตัวอยู่ในโรงพยาบาล
๒.๖ ถูกไฟไหม้ น้ำร้อนลวก สารเคมี หรือไฟฟ้า จนถึงขั้นสูญเสียผิวหนังลึกถึงหนังแท้เกินกว่าร้อยละสิบ
แต่ไม่เกินร้อยละสามสิบของร่างกาย และต้องผ่าตัดทำความสะอาด ตัดเนื้อตายออกเกินกว่าสามครั้ง
หรือมีโรคแทรกซ้อน ทำให้ต้องนอนพักรักษาตัวอยู่ในโรงพยาบาลไม่น้อยกว่ายี่สิบวัน
๒.๗ บาดเจ็บหรือเจ็บป่วยที่ต้องมีวิธีการรักษาที่ยุ่งยากสลับซับซ้อน
ตามความเห็นของคณะกรรมการการแพทย์

ข้อ ๓[๑]
ประกาศกระทรวงแรงงานนี้ให้ใช้บังคับแก่กรณีที่ลูกจ้างประสบอันตรายหรือเจ็บป่วยอย่างอื่นซึ่งรุนแรงและเรื้อรังตั้งแต่วันที่
๑๕ กุมภาพันธ์ ๒๕๔๘ อันเป็นวันที่กฎกระทรวงกำหนดอัตราค่ารักษาพยาบาลที่ให้นายจ้างจ่ายตามพระราชบัญญัติเงินทดแทน
พ.ศ. ๒๕๓๗ พ.ศ. ๒๕๔๘ มีผลใช้บังคับ


ประกาศ
ณ วันที่ ๓๑ มกราคม พ.ศ. ๒๕๔๙
สมศักดิ์
เทพสุทิน
รัฐมนตรีว่าการกระทรวงแรงงาน





















นันทนา/ผู้จัดทำ
๑ มีนาคม ๒๕๔๙

[๑] ราชกิจจานุเบกษา
เล่ม ๑๒๓/ตอนพิเศษ ๒๘ ง/หน้า ๒๒/๒๒ กุมภาพันธ์ ๒๕๔๙